KIRJALLINEN KYSYMYS E-0446/00 esittäjä(t): Christos Folias (PPE-DE) komissiolle. Viralliset kielet ja sisämarkkinoilla toimiva yhdenmukaistamisvirasto.



Virallinen lehti nro 374 E , 28/12/2000 s. 0076 - 0077



KIRJALLINEN KYSYMYS E-0446/00 esittäjä(t): Christos Folias (PPE-DE) komissiolle (24. helmikuuta 2000) Aihe: Viralliset kielet ja sisämarkkinoilla toimiva yhdenmukaistamisvirasto Käynnissä on menettely Euroopan unionin ensimmäisen oikeusasteen tuomioistuimessa sisämarkkinoilla toimivaa yhdenmukaistamisvirastoa (tavaramerkit ja mallit) vastaan yhteisön tavaramerkistä annetun neuvoston asetuksen N:o 40/94(1) säännösten voimassaolosta. Asetuksessa säädetään, että yhdenmukaistamisviraston kielet ovat espanja, englanti, ranska, saksa ja italia, mikä sulkee pois kaikki muut EU:n viralliset kielet. Komissio puuttui tähän menettelyyn ilmaisten säännöstä puoltavan kantansa. Kyseinen säännös johtaa vakavaan poikkeamaan unionin yhdentoista virallisen kielen tasa-arvoisuuden perusperiaatteesta ja syrjii selkeästi muita kieliä samoin kuin näitä kieliä puhuvia Euroopan kansalaisia. Näiltä kansalaisilta riistetään näin ollen oikeus viestintään, tiedottamiseen ja heidän oikeuksiaan koskeviin vaatimuksiin omalla kielellään silloin, kun kyseessä ovat Alicanten viraston toimivaltaan kuuluvat asiat. Tästä osoituksena mainittakoon seuraava esimerkki: viraston virallinen lehti julkaistaan vain edellä mainituilla viidellä kielellä. Kun otetaan huomioon, että Euroopan unionilla on yksitoista virallista kieltä, ja komissiolla on perustamissopimusten vartijana velvollisuus kunnioittaa kaikkia yhtätoista kieltä ja työskennellä niitä käyttäen, kysyn seuraavaa: 1. Mistä syystä ja mitä tarkoitusperää tavoitellen komissio päätti puuttua tällaiseen menettelyyn, johon neuvosto yleensä voi puuttua, kiistanalaisen säännöksen puolesta? 2. Miten tämä puuttuminen sopii yhteen komission velvollisuuden kanssa kunnioittaa perustamissopimuksia ja sen myötä myös yhteisön yhtätoista virallista kieltä, varsinkin kun komissio ei ollut sisällyttänyt asiaan liittyvään ehdotukseensa tätä tai muuta vastaavaa säännöstä, jossa yhdenmukaistamisviraston kielet olisi rajattu viiteen edellä mainittuun kieleen? 3. Aikooko komissio soveltaa samaa kielipolitiikkaa omassa toiminnassaan, ja aikooko se mahdollisesti ehdottaa neuvostolle yhteisön virallisten kielten rajaamista kyseisiin viiteen kieleen? (1) EYVL L 11, 14.1.1994, s. 1. Romano Prodin komission puolesta antama vastaus (10. huhtikuuta 2000) Kysyjä viittaa asiaan, joka on vireillä ensimmäisen oikeusasteen tuomioistuimessa. Tämän vuoksi komissio vastaa kysymyksiin vain lyhyesti, eikä käsittele yksityiskohtaisesti tuomioistuimessa käsiteltäväksi tulevaa asiaa. Komissio vastaa esitettyihin kysymyksiin seuraavasti: 1. Komission päätös puuttua asiaan ja puoltaa neuvoston ja sisämarkkinoilla toimivan yhdenmukaistamisviraston OHIM:n päätelmiä perustui siihen, että komissio katsoi asialla olevan institutionaalista merkitystä, mikä edellytti sen kannanottoa. 2. On totta, etteineuvoston määräämää OHIM:n kielivalikoimaa ollut komission alkuperäisessä viraston perustamisesta laatimassa asetusehdotuksessa. Komissio kuitenkin katsoo, että nyt sovellettava kielivalikoima on lain mukainen. Lisäksi on otettava huomioon, että on löydettävä tasapaino toisaalta yhtäläisen kohtelun ja toisaalta yhteisön tavaramerkkijärjestelmän toimivuuden välillä. 3. Komissio ei ole tehnyt suunnitelmia OHIM:n kielivalikoiman soveltamisesta omaan työhönsä eikä yhteisön virallisten kielten määrän vähentämisestä.